Frank Jensen (S), 2001-02-01:
Jeg vil gerne starte med at takke ordførerne for modtagelsen
af lovforslag nr. L 130 og sige, at jeg da skal beklage, at der er ordførere, der enten ikke har været opmærksom på eller har haft mulighed for at gøre sig bekendt med oversendelsen af høringsnotatet og høringssvarene, som er indhentet på lovudkastet, inden det blev fremsat for Folketinget.
Jeg skal sige til både hr. Hans-Pavia Rosing og til fru Ellen Kristensen, at lovforslaget her har været meget tæt drøftet med de grønlandske hjemmestyremyndigheder, og som sagt ligger der en betænkning fra det grønlandske Landstings Lovudvalg og fra det grønlandske hjemmestyres direktør, der her angiver, at det er et enigt Landsting, der støtter lovforslaget.
Politimesteren i Grønland, Dansk Polarcenter har ikke bemærkninger til de foreslåede regler om krænkelser af statens internationale forpligtelser.
Politimesteren i Grønland og Dansk Polarcenter kan tilslutte sig, at der skabes en hjemmel i kriminalloven til at fastsætte regler om adgang til og vilkår for færdsel i visse dele af Grønland.
Deres øvrige bemærkninger knytter sig til det nærmere indhold af de regler, der skal udstedes i medfør af den foreslåede bemyndigelsesbestemmelse.
Det er jo rigtigt, som det også er angivet i lovforslagets bemærkninger, at Politimesteren i Grønland efter drøftelser med Justitsministeriet og efter samarbejde med Dansk Polarcenter og med Udenrigsministeriet og Forsvarsministeriet har udarbejdet et egentligt lovudkast til at regulere de forhold, men at vi efter nærmere overvejelse i Justitsministeriet fandt, at en så detaljeret lovregulering af den karakter, som lovudkastet havde efter de lovtekniske regler, vi følger i Danmark, bedst lod sig regulere ved at have en bemyndigelsesbestemmelse og så gennem bekendtgørelse.
Det udelukker naturligvis ikke, at man sagtens kan tage det op som en seriøs drøftelse, og jeg stiller mig naturligvis gerne til rådighed for at drøfte det med vores Udvalg vedrørende Grønlandslove her i Folketinget i den efterfølgende udvalgsbehandling.
Fru Ellen Kristensen spurgte, om udvalget ville kunne få adgang til at gøre sig bekendt med det lovudkast, som er udarbejdet af Politimesteren i Grønland.
Det vil udvalget naturligvis kunne, og det vil vi straks herefter førstebehandlingen også oversende til udvalget.
Hr. Keld Albrechtsen var betænkelig.
Jeg kan love
hr. Keld Albrechtsen, at de betænkeligheder, som Enhedslisten måtte have, bidrager jeg naturligvis til at få afdækket nærmere under udvalgsbehandlingen. Jeg skal sige til hr. Egil Møller fra Dansk Folkeparti, som stillede et præcist spørgsmål, som knytter sig til aftalen mellem Danmark og USA vedrørende territoriale spørgsmål for USA og Danmark i Grønland, som jo er reguleret ved overenskomst af 27. april 1951, som også er gengivet i lovforslagets bemærkninger på side 4, at der altså også er taget højde for, at hvis der måtte ske ændringer i det aftalegrundlag, som ligger tilbage fra 1951, så vil det også kunne blive opfanget af den fremsatte lov.
Men med disse ord og med den i øvrigt positive tilkendegivelse, der er kommet fra partierne, ser jeg frem til en konstruktiv udvalgsbehandling af forslaget.
Jeg har ikke noget ønske om, hvis det skulle foreligge, at det her lovforslag på nogen måde skal hastes igennem Folketinget.
Alle skal være trygge.
Det drejer sig i øvrigt for ministre om at gøre Folketingets medlemmer så trygge som overhovedet muligt, sådan at når man stemmer om forslagene, så ved man præcis, hvad man stemmer om.
Og det vil jeg gerne bidrage til.